SA verval in tegniese resessieGrafika: StatsSA. Suid-Afrika se ekonomiese groei het in die tweede kwartaal van vanjaar met 0,7% gekrimp en daarmee die land in ’n tegniese resessie gedompel. ’n Tegniese resessie gebeur wanneer twee agtereenvolgende kwartale negatiewe groei toon. Volgens Statistieke Suid-Afrika (StatsSA) het Suid-Afrika laas ŉ resessie beleef tydens die 2008-2009 wêreldwye finansiële krisis met drie agtereenvolgende kwartale van ekonomiese inkrimping. Dié slegte nuus is grootliks deur ’n meerderheid van ekonome en ontleders verwag. Dit beteken dat pres. Cyril Ramaphosa net soos sy voorganger, Jacob Zuma, sy presidentskap met ’n resessie begin het. Die markte het ’n verbetering van 0,6% verwag nadat die groeikoers in die eerste kwartaal met 2,2% geval het. StatsSA sê die grootste negatiewe bydraer tot die teleurstellende syfer was die landbou-, bosbou- en visseryesektor. Dié sektor het met 29,2% gedaal en sy bydrae tot die groeikoers was minus 0,8%. Nog ’n staatmaker – vervoer en kommunikasie – het met 4,9% verswak. Een sektor wat uitgestaan het, was finansies, eiendom en sakedienste wat met 1,9% op ’n seisoenale grondslag verbeter het. Daar was egter blydskap oor die mynbousektor wat met 4,9% gestyg het. Dié sektor het egter net 0,4% tot die algehele groeikoers bygedra. Ontleders sê dat die swakker BBP-gegewens waarskynlik die dryfveer was waarom die regering met brandstofpryse ingegryp het. Die ekonomiese maatskappy NKC Research sê dat die brandstofprysverhogings sedert April een te veel vir vuisvoosverbruikers geword het en dat dit ’n negatiewe effek op sake-, verbruikers- en beleggingsvertroue begin hê het. Volgens die prysaanpassing vir September sal petrol met 4,9c per liter styg. Dit is om voorsiening te maak vir petroljoggies en ander werkers se jaarlikse verhogings. Grafika: StatsSA. Volgens NKC Research het die volgehoue prysverhogings verbruikers uitgemergel en kan die ekonomie negatief beïnvloed. Intussen het die rand swakker verhandel ná die BBP-syfer uitgereik is. Die geldeenheid het die week op ’n swak noot begin en deur die R15-vlak teenoor die Amerikaanse dollar verhandel. Slegte nuus uit Turkye en Argentinië het ook op die geldeenheid geweeg. ’n Valuta-kenner sê die geldeenheid word gestonk deur die swakker markstemming wat op ontluikende markte heers. Boonop voeg sy by dat die grondkwessie nou die rand begin inhaal. Sy sê beleggers en handelaars begin nou bekommerd raak oor die langtermyngevolge van die regering se beplande grondhervormingplanne. Volgens handelaars is daar veral kommer oor hoe grondhervorming die ekonomie en grondsekerheid kan raak. Die rand het sedert die begin van Augustus met meer as 10% teenoor die dollar verswak. Ontleders sê dit is moeilik om te sien wanneer die rand sal herstel. Een ontleder het gesê die gronddebat het verreikende gevolge en dat die kwessie met baie min besonderhede aangepak word en eiendomsregte kan ondermyn. Beverly Schäfer, die DA se woordvoerder vir ekonomiese geleenthede, toerisme en landbou in die Wes-Kaap, het intussen gesê dat sy in die lig van die aankondiging met Alan Winde, die provinsiale LUR vir ekonomiese ontwikkeling, toerisme en landbou, sal vergader om vas te stel watter maatreëls hy sal instel om die impak wat dié resessie op werksgeleenthede en groei in die Wes-Kaap sal hê te bekamp. Grafika:StatsSA.